Folketing
2008-01-10

Jeg kan da ikke lade være at trække på smilebåndet, når man i dag skal høre ordføreren for Venstre sige, at Folketinget ikke skal lovgive så detaljeret, at skolens frihed til at tilrettelægge undervisningen hæmmes. Javel så! Der tror jeg nok, at man kan finde to-tre stykker i folkeskolen, der mener, at det nøjagtig er det, man fra Venstres side har gjort med den folkeskolelovgivning, der er blevet gennemført de seneste år. Jeg kan forstå, at også Socialdemokraterne synes, det vil give en uhensigtsmæssig centralisering; det håber jeg også vi kan forfølge nærmere. De Konservative talte om et væsentligt indgreb i det lokale selvstyre. Jamen jeg synes sådan set det er godt, hvis vi med den her debat kan komme derhen, at vi alle sammen er enige om at sætte noget mere fokus på at sikre det lokale selvstyre, som bestemt ikke har haft alt for gode vilkår siden det sidste folkeskoleforlig.